Καλώς ήλθε το δολλάριο

Το Καλώς ήλθε το δολλάριο είναι ελληνική κωμική ταινία, του 1967 σε παραγωγή Ανζερβός και Orwo Hellas. Είναι, επίσης, η πρώτη έγχρωμη ελληνική ταινία, με επεξεργασία εξ ολοκλήρου στην Ελλάδα. Είναι βασισμένη στο θεατρικό έργο «Ο 6ος Αμερικανικός στόλος» των Αλέκου Σακελλάριου και Χρήστου Γιαννακόπουλου, που έγραψαν και το σενάριο, ενώ ο Σακελλάριος σκηνοθέτησε την ταινία.

 Πλοκή 
Ο Φίλιππος (Γιώργος Κωνσταντίνου), ντροπαλός και αξιοπρεπής λογιστής και καθηγητής αγγλικών ζει μαζί με τη μητέρα του (Τζόλη Γαρμπή) και τα δύο αδέλφια του στο ίδιο σπίτι. Το πενιχρό εισόδημα του ίδιου αλλά και της μητέρας του, ίσα που φτάνει να τους στηρίξει όλους. Ο μικρότερος αδελφός του (Αλέκος Τζανετάκος) παραμένει άνεργος και τεμπέλης μάλλον από συνείδηση, ενώ ο μεγαλύτερος αδελφός του, Κίμων (Ορφέας Ζάχος), ονειρεύεται να εκλεγεί ξανά νομάρχης και αρνείται, αν και καταρτισμένος λογιστής, να εργαστεί, θεωρώντας υποτιμητικές και άσχετες τις θέσεις που του προσφέρονται. Την τραγική οικονομική του κατάσταση θα επιβαρύνει κι άλλο η επικείμενη αναγκαστική μετακόμιση τους σε άλλο σπίτι.

Με αφορμή την άφιξη του 6ου Αμερικανικού Στόλου στο λιμάνι του Πειραιά, ο Φίλιππος θα αναγκαστεί, προκειμένου να συμπληρώσει το πενιχρό εισόδημά του, να δεχτεί την πρόταση της "μαντάμ" Φούλης (Άννα Καλουτά) να παραδώσει μαθήματα αγγλικών στα κορίτσια του μπαρ Blue Black που διευθύνει, στην κακόφημη Τρούμπα. Ο Φίλιππος δέχεται και ξεκινά άμεσα μαθήματα με τη Λίζα (Νίκη Λινάρδου) και τη Τζίνα (Σάσα Καστούρα). Παράλληλα, προσπαθεί μέσω φίλων και γνωστών να βρει εργασία στα αδέλφια του, χωρίς όμως επιτυχία, κάτι που φέρνει ρήξη στις σχέσεις τους.

Όταν έρχεται επιτέλους ο στόλος, ο Σταύρος (Νίκος Φέρμας), ιδιοκτήτης του μπαρ, αντιμετωπίζει πρόβλημα στην προσέλκυση των ναυτών στο μαγαζί και στη συνεργασία του με τους διερμηνείς και απευθύνεται και πάλι στον Φίλιππο για βοήθεια. Εκείνος δέχεται παρά τις αρχικές του αντιρρήσεις και βοηθά το μπαρ αλλά και την προσωπική οικονομική του κατάσταση. Σταδιακά, αναπτύσσει ιδιαίτερα αισθήματα για τη Λίζα και προσπαθεί να την απομακρύνει από αυτή τη δουλειά.

Τελικά, η ιδανική λύση στα προβλήματά του έρχεται με την ίδρυση οικογενειακού λογιστικού γραφείου στο οποίο ο μεγαλύτερος αδελφός αναλαμβάνει τη θέση του διευθυντή ενώ ο μικρότερος το ρόλο του κλητήρα. Ο ίδιος, συνεχίζει να εργάζεται ως λογιστής, ενώ προχωρά και το φλερτ του με τη Λίζα, η οποία, προς μεγάλη του ευχαρίστηση, εγκαταλείπει τη θέση της στο καμπαρέ.

 Διανομή ρόλων 
 Γιώργος Κωνσταντίνου....Φίλιππας Αγγελούτσος, λογιστής, καθηγητής Αγγλικών
 Νίκη Λινάρδου....Ελένη "Λίζα", αρτίστα καμπαρέ
 Σάσα Καστούρα....Τζίνα, αρτίστα καμπαρέ
 Άννα Καλουτά....μαντάμ Φούλη, υπεύθυνη καμπαρέ
 Νίκος Φέρμας....Σταύρος, ιδιοκτήτης καμπαρέ
 Σωτήρης Μουστάκας....Ανρί, ατζέντης
 Μάκης Δεμίρης....Θανάσης, σερβιτόρος του καμπαρέ
 Ορφέας Ζάχος....Κίμων Αγγελούτσος, αδελφός Φίλιππου, άνεργος, πρώην νομάρχης
 Αλέκος Τζανετάκος....Τάκης Αγγελούτσος, μικρός αδελφός Φίλιππου, άνεργος
 Τζόλυ Γαρμπή....κυρία Αγγελούτσου, μητέρα Φίλιππου
 Χρήστος Δοξαράς....Γιάννης, διερμηνέας, κράχτης του καμπαρέ
 Κώστας Καφάσης....Δημήτρης, διερμηνέας, κράχτης του καμπαρέ
 Αθηνόδωρος Προύσαλης....Σταμάτης Τσίμπας, συνεργάτης Φίλιππου
 Κώστας Μεντής....Γρηγόρης, πορτιέρης καμπαρέ
 Στέλλα Στρατηγού....Λιάνα, αρτίστα καμπαρέ
 Κώστας Παπαχρήστος....Αγησίλαος Μερμινόπουλος, φίλος Φίλιππου
 Αλέκος Σακελλάριος....Ανδρέας, περιπτεράς

 Παραγωγή 
Το θεατρικό "Ο 6ος Αμερικανικός Στόλος" είχε ανεβεί τη σεζόν 1958-59 από τον θίασο του Μίμη Φωτόπουλου. 

Το κόστος της ταινίας ανήλθε στα 5.000.000 δραχμές, οδηγώντας την Ανζερβός σε οικονομική καταστροφή. 
 Κυκλοφορία 
Κυκλοφόρησε στις 23 Οκτωβρίου 1967 και οι πωλήσεις της έφτασαν τα 164.239 εισιτήρια. Κατέλαβε την 39η θέση ανάμεσα σε 99 ταινίες της ίδιας σεζόν.  Κυκλοφόρησε και με τη μορφή ντιβιντί στις 30 Ιανουαρίου 2003. 

Το Καλώς ήλθε το δολλάριο συμμετείχε εκτός συναγωνισμού στο Φεστιβάλ Κινηματογράφου Θεσσαλονίκης 1967.

 Παραπομπές 

 Εξωτερικοί σύνδεσμοι 

 Καλώς ήλθε το δολλάριο στην Ταινιοθήκη της Ελλάδος

Κατηγορία:Ελληνικές ταινίες της δεκαετίας 1960
Κατηγορία:Ταινίες του 1967
Κατηγορία:Ελληνόφωνες ταινίες
Κατηγορία:Ελληνικές κωμικές ταινίες
Κατηγορία:Ελληνικές αισθηματικές ταινίες
Κατηγορία:Ταινίες σε σκηνοθεσία Αλέκου Σακελλάριου
Κατηγορία:Ταινίες σε σενάριο Αλέκου Σακελλάριου
Κατηγορία:Ταινίες σε σενάριο Χρήστου Γιαννακόπουλου
Κατηγορία:Ταινίες βασισμένες σε θεατρικά έργα
Κατηγορία:Ταινίες παραγωγής Ανζερβός
Κατηγορία:Ταινίες γυρισμένες στην Ελλάδα
Κατηγορία:Ταινίες σχετικά με την πορνεία
Κατηγορία:Ταινίες με μουσική σύνθεση Γιάννη Σπανού